Kuffa, Štefan, poslanec NR SR (2014-10-21):
Ďakujem za slovo. To bude stále všetko k veci. Vážená pani podpredsedníčka, vážená pani spravodajkyňa, dve štíhle, pekné dámy tu máme, ktoré reprezentujú tento zákon tuná, tak to je fajn. Vážený pán predseda, milé kolegyne, kolegovia, dovoľte mi niekoľko slov. No, vidíte, pani podpredsedníčka, ani ste to netušili pred mesiacom, aká veľká debata a diskusia sa strhne okolo tohto zákona, ako k rozpočtu, keď sme pred mesiacom len dvaja kolegovia, pokiaľ si to pamätám, vystúpili, Dodo Hlina a ja, ktorí sme tak aj podporili zároveň v prvom čítaní tento zákon. Ja som ho síce podporil verbálne, ale, žiaľ, hlasovaním som ho nepodporil. Nie preto, že by som s tým nesúhlasil, ale preto, že sme sa opozícia dohodli na predchádzajúcej schôdzi, že hlasovať nebudeme, tak okrem vyhlásenia ku Ukrajine, ja som naozaj nehlasoval za žiaden zákon na predchádzajúcej schôdzi. Ale tentokrát chcem len povedať a vás aj ubezpečiť, že tento zákon podporím aj hlasovaním, nielen takto tuná verbálne, pretože tá idea je veľmi dôležitá a ten problém, ktorý tuná na Slovensku máme, je tiež veľmi vážny. A kým doposiaľ naozaj Slovensko, teda mám na mysli do 89. roku, lebo po 89. roku akoby nastal taký zlom aj možno s novodobými chorobami, a okrem iného tak aj tá obezita je veľmi vážnym ako problémom. Naozaj, lekári, pediatri, lekári prvého kontaktu stretávajú sa v podstate s deťmi, ktoré majú nadváhu, a dokonca sú to už bábätká, ktoré majú tú nadváhu. Mamičky, keď si myslia, že stopercentným džúsikom budú napájať svoje deti, že aké je to zdravé, aké je to dobré, tak to je veľký omyl, to je veľký omyl. A to, keď si možno myslíme, že tie bufety to nevyriešia, vyriešia, veľmi dobre to vyriešia. To jak keby som kolegom poslancom povedal, že viete, všetci tí, ktorí ste po štyridsiatke, nepoužívajte výťahy, ale choďte po schodoch, to je zdraviu prospešné. Ale kým pán predseda nezavrie tie výťahy a ich nezamkne, no tak koľkí to budeme napĺňať? A sme dospelí muži, dospelé ženy a neurobíme možno nič pre to naše zdravie. A čo by sme to chceli od detí našich? Deti naše treba formovať a vychovávať a viesť ich. Treba ich viesť. A ja si myslím, že áno, aj prijatím tohto zákona, tak, keď len o trochu a znížime ten problém obezity na Slovensku, tak si myslím, že je to dobré. Žiaden návrh zákona, ktorý tuná prichádza, nie je dokonalým. Tu som dnes ani netušil, že dnes sa bufetárky zapoja do politického boja, tak ako pred chvíľou, keď sme tuná schvaľovali ústavný zákon, a musím povedať, že do toho ústavného zákona sa tiež premieta, premietol pojem o spotrebných obaloch, čo si myslím, že nemá byť to v ústave. Ja som o tom presvedčený. Ústava je základným dokumentom, to je muster základný, to je základná kostra a na to sa majú nabaľovať ostatné zákony. Rovnako je to aj tuná. Ja len tak vás chcem povzbudiť, pani podpredsedníčka, aby ste to ustáli a vytrvali tuná v tomto. Tí poslanci, sme to už odprezentovali, ktorí sú rozhodnutí váš návrh zákona podporiť, a nech to teda každý zváži. To, ako to tu odznelo, naozaj, že toho pohybu je málo ako pre tie deti a mnohé deti naozaj sa ešte aj na tých telesných výchovách vyhýbajú tomu pohybu, nad tým sa treba zamyslieť. Maďari to dali takto, že každý deň majú deti, susedné Maďarsko, krajina, deti každý deň majú povinnú telesnú výchovu, čo je dobré. Ten pohyb tuná chýba. Naozaj žijeme inú dobu, inú uponáhľanú dobu. Rodičia majú problém nachystať tie desiaty. My sme boli generácia, ktorí sme vyrástli bez školských bufetov a sme tuná. Ja si viem aj predstaviť aj takú vec, že by proste možno taký nejaký doplnkový predaj v školách, celkom zrušiť bufety a mali školské jedálne. A školské jedálne a zriaďovatelia škôl, nech tí sú, ktorí dohliadajú na zdravú výživu našich detí. A čo sa týka možno, tuná myslím, že kolega Lipšic to hovoril, čo sa týka kvality potravín a vo svete sú označované ako béčko, pochopil som to, že tie kvalitnejšie sú ako áčko. No v našej krajine alebo možno medzi našimi občanmi, no bol by to problém, lebo tie áčkové by boli prirodzene drahšie ako tie béčkové, ktoré sú možno akože kvázi menej kvalitné. Skôr sa zamyslieť, a odznelo to tuná, ale mňa to napadlo hneď v úvode tejto rozpravy, aby sme zrušili, pán predseda, celkom DPH, celkom zrušiť DPH na potraviny, aby sa to pozitívne dotklo našich občanov, našej krajiny. Aj keby na tom, malo to mať negatívny dopad teda dopad na štátny rozpočet, ale zrušiť úplne DPH na potraviny. Myslím si, že potraviny naozaj máme jednak veľmi drahé v našej krajine, veľmi drahé, podčiarkujem, a málo kvalitné. Nízka kvalita je. Keď to len porovnáme so susedným Rakúskom, možno s Nemeckom, Švajčiarskom a podobne, tá kvalita potravín naozaj je veľmi nízka. A to, že v tých bufetoch naozaj sa pije tá Coca-Cola, ktorá je sladená, tak ako kolega to spomínal tuná, z kukuričného cukru, ktorý je geneticky modifikovaný, tam je dvojnásobne negatívny účinok cez tieto nápoje. Ja tento návrh zákona vítam, že ho tuná máme, a chcem takto tuná v krátkosti v podstate v rámci, v tej rozprave vyjadriť tú podporu a držím vám palce. Ďakujem za pozornosť.